《秋晚梁园饯别陈孝廉兄弟北上分得东字二首 其二》
明代·卢龙云

萧萧万木起秋风，共向山厨荐晚菘。客路远冲枫叶赤，曲江春待杏花红。

双龙色借林霞外，三凤祥呈海日东。伫听京华消息好，孙枝方信长高桐。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。